Скупштина општине Чајетина, на основу члана 139. – 244. Закона о привредним друштвима ("Службени гласник РС", бр. 36/2011, 99/2011, 83/2014 – др. закон, 5/2015 и 44/2018, 95/2018, 91/2019) а у складу са чл. 40 ст. 1 тач. 10 Статута општине Чајетина, ( '' Службени лист општине Чајетина'' , бр. 2/2019 ) оснивач друштва са ограниченом одговорношћу дана 18. фебруара 2021 . године доноси следећу

**О Д Л У К У**

**О ОСНИВАЊУ ПРИВРЕДНОГ ДРУШТВА СА ОГРАНИЧЕНОМ ОДГОВОРНОШЋУ**

**ПРЕАМБУЛА**

**Члан 1.**

Овом Одлуком се оснива привредно друштво „Туристичко – рекреативни комплекс“ доо Златибор, у форми друштва са ограниченом одговорношћу, коме привредном друштву ће посебним уговором бити додељен на управљање објекат Спортски центар на Златибору који се налази на к.п. 4469/16, 4469/20, 4469/22 КО Чајетина, а све у циљу унапређења и развоја спортског туризма на Златибору .

Овa одлукa представља конститутивни акт Друштва и ближе уређује питања података о члану Друштва, пословном имену и седишту Друштва, претежној делатности Друштва, основном капиталу Друштва, новчаних и неновчаних улога члана Друштва, време уплате новчаног односно уноса неновчаног улога члана Друштва, врсту и надлежност органа управљања Друштва, заступање Друштва, трајање у престанак Друштва, као и остала питања од значаја за функционисање Друштва.

**ПОСЛОВНО ИМЕ И СЕДИШТЕ ДРУШТВА**

**Члан 2.**

Пословно име друштва гласи: ТУРИСТИЧКО РЕКРЕАТИВНИ КОМПЛЕКС ДОО ЗЛАТИБОР (у даљем тексту: Друштво).

Скраћено пословно име Друштва гласи: ТРК ДОО ЗЛАТИБОР.

**Члан 3.**

Седиште Друштва је на следећој адреси: ЗЛАТИБОР, ул. Спортова бб.

Адреса Друштва за пријем електронске поште је: sportskoturistickicentar@gmail.com.

**ПРЕТЕЖНА ДЕЛАТНОСТ**

**Члан 4.**

Претежна делатност којом ће се Друштво бавити је: 55.10 – хотели и сличан смештај.

Друштво може обављати и било коју другу делатност у складу са законом, а све у оквирима циљева оснивања Друштва који су предвиђени у чл. 1 овог Оснивачког акта.

**ОСНОВНИ КАПИТАЛ**

**Члан 5.**

Укупан **уписани новчани** део основног капитала Друштва износи: 1.000,00 динара, (словима : хиљадудинара).

Укупан **уплаћени новчани** део основног капитала Друштва износи: 0,00 динара, (словима: нуладинара).

Укупан **уписани неновчани** део основног капитала Друштва износи: 0,00 динара, (словима : нуладинара).

Укупан **унети неновчани** део основног капитала Друштва износи: 0,00 динара, (словима : нуладинара).

**ЧЛАН ДРУШТВА**

**Члан 6.**

Члан Друштва је **ОПШТИНА ЧАЈЕТИНА,** Чајетина, ул. Александра Карађорђевића бр. 28, ПИБ:101072148, матични број: 07353553,

**са уписаним новчаним** улогом који износи: 1.000,00 динара (словима : хиљадудинара).

**са уплаћеним новчаним** улогом који износи 00,00 динара (словима: нуладинара),

**са уписаним неновчаним** улогом који износи: 0,00 динара, (словима : нуладинара).

**са унетим неновчаним**  улогом који износи: 0,00 динара, (словима : нуладинара).

**а што износи 100 % удела у укупном капиталу друштва.**

**Неуплаћени и неунети улог биће уплаћен и унет најкасније до дана 01.03.2021. године.**

**Члан 7.**

Добит Друштва, утврђена у складу са Законом, може се расподелити оснивачу – члану Друштва, може се расподелити за повећање основног капитала, резерве или за друге намене, у складу са Законом и овом Одлуком.

**Члан 8.**

Друштво има својство правног лица, а у правном промету са трећим лицима Друштво иступа у своје име и за свој рачун.

За обавезе према трећим лицима, настале у пословању Друштва, Друштво одговара својом целокупном имовином.

**ОРГАНИ ДРУШТВА**

**Члан 9.**

Управљање Друштвом је организовано као једнодомно.

Органи Друштва су Скупштина и Директор.

Овлашћења и делокруг рада органа Друштва утврђују се у складу са Законом о привредним друштвима.

**Скупштина Друштва**

**Члан 10.**

Функцију скупштине врши члан Друштва, с обзиром да ће Друштво имати само једног члана.

**Скупштину Друштва чине чланови Општинског већа општине Чајетина.**

**Функцију председника Скупштине Друштва врши Председник општине Чајетина.**

**Делокруг и овлашћења Скупштине Друштва**

**Члан 11.**

Скупштина Друштва, односно једини члан Друштва:

1) доноси измене оснивачког акта;

2) усваја финансијске извештаје, као и извештаје ревизора ако су финансијски извештаји били предмет ревизије;

3) надзире рад директора и усваја извештаје директора,

4) одлучује о повећању и смањењу основног капитала друштва, као и о емисији хартија од вредности;

5) одлучује о расподели добити и начину покрића губитака, укључујући и одређивање дана стицања права на учешће у добити и дан и начин исплате учешћа у добити члану друштва;

6) именује и разрешава директора и утврђује накнаду за његов рад односно начела за утврђивање те накнаде;

7) именује ревизора и утврђује накнаду за његов рад;

8) одлучује о покретању поступка ликвидације, као и о подношењу предлога за покретање стечајног поступка од стране друштва;

9) именује ликвидационог управника и усваја ликвидационе билансе и извештаје ликвидационог управника;

10) одлучује о стицању сопствених удела;

11) одлучује о обавезама члана друштва на додатне уплате и о враћању тих уплата;

12) одлучује о захтеву за иступање члана друштва;

13) одлучује о искључењу члана друштва из разлога неплаћања, односно неуношења уписаног улога;

14) одлучује о покретању спора за искључење члана друштва;

15) одлучује о повлачењу и поништењу удела;

16) именује и разрешава остале заступнике друштва;

17) одлучује о покретању поступка и давању пуномоћја за заступање друштва у спору са прокуристом, као и у спору са директором,

18) одлучује о покретању поступка и давању пуномоћја за заступање друштва у спору против члана друштва;

19) одобрава приступање новог члана и даје сагласност на пренос удела трећем лицу у случају из члана 167. Закона о привредним друштвима;

20) одлучује о статусним променама и променама правне форме;

21) даје одобрење на правне послове у којима постоји лични интерес, у складу са чланом 66. Закона о привредним друштвима;

22) даје сагласност на стицање, продају, давање у дугорочни закуп, залагање или друго располагање имовином велике вредности у смислу члана 470. Закона о привредним друштвима;

23) даје сагласност на закључење правних послова којим се на било који начин располаже покретном или непокретном имовином друштва или оптерећује имовина друштва залогом, хипотеком, као и другим средствима обезбеђења, даје сагласност за издавање меница Друштва,

24) одлучује о извођењу радова и финансирању радова на инвестиционом одржавању непокретности које ће Друштву бити поверене на управљање,

25) врши друге послове и одлучује о другим питањима, у складу са овим законом и оснивачким актом.

**Директор**

**Члан 12.**

Друштво заступа директор Друштва, са неограниченим овлашћењима.

За директора друштва именује се: НИКОЛА НОВАКОВИЋ, ЈМБГ 0211983790012.

**Члан 13.**

Друштво ће имати једног директора који је законски заступник друштва.

Директора именује члан друштва вршећи функцију скупштине друштва.

Директор се региструје у складу са законом о регистрацији.

**Члан 14.**

Делокруг овлашћења Директора Друштва је:

1. Заступање и представљање друштва, организовање и руковођење пословима Друштва, све у складу са законом, оснивачким актом и одлукама Скупштине Друштва;
2. Стара се о законитости рада Друштва и одговара за законитост рада Друштва,
3. Припрема и предлаже акте које доноси Скупштина Друштва;
4. Предлаже Скупштини Друштва доношење одлука из делокруга овлашћења Скупштине Друштва,
5. Извршава одлуке Скупштине друштва и предузима мере за њихово спровођење и указује ако одлука Скупштине није у складу са законом,
6. Одлучује о правима, обавезама и одговорностима запослених у друштву у складу са законом и подзаконским актима којима се уређују радни односи,
7. Доноси акт о организацији и систематизацији послова и друге опште акте друштва,
8. Стара се о уредном вођењу пословних књига, одговара за тачност финансијских извештаја Друштва,
9. Доставља Скупштини редовне извештаје о пословању Друштва једном годишње, а по тражењу Скупштине доставља ванредне извештаје о пословању у року од 15 дана од захтева Скупштине,
10. Обавља све остале послове који нису у надлежности скупштине.

**Члан 15.**

Директор Друштва може посебном одлуком у оквиру својих овлашћења овластити друго лице да предузима радње из њихове надлежности, у случају његове спречености или одсутности, а нарочито да може Друштво заступати пред надлежним органима.

**Члан 16.**

Средства за рад и финансирање пословања Друштва обезбеђиваће се из пословних прихода Друштва.

Уколико средства из пословних прихода привредног друштва нису довољна за обављање послова везаних за обављање делатности иста ће се обезбедити из буџета оснивача у складу са одлукама оснивача.

**Члан 17.**

Друштво води књигу одлука у коју се уносе одлуке које доноси Скупштина друштва у складу са Законом и овом одлуком.

Општа акта Друштва су правилници и одлуке којима се на општи начин уређују питања из области пословања Друштва.

**Члан 18.**

Друштво води пословне књиге и саставља и подноси рачуноводствене и финансијске извештаје у складу са законом којим се уређује рачуноводство и ревизија.

Друштво је у обавези да држи и да чува све акте и документе друштва у складу са законом којим се уређује правни положај привредних друштава и рачуноводство и ревизија.

**Члан 19.**

Друштво се оснива на неодређено време.

Друштво престаје да постоји брисањем из регистра привредних субјеката у случајевима предвиђеним законом.

**Члан 20.**

На сва питања која нису регулисана овим Актом о оснивању, примењиваће се Закон о привредним друштвима.

**Члан 21.**

Измене овог Акта врше се у писаној форми и није потребна овера потписа.

Законски заступник друштва је у обавези да након сваке измене оснивачког акта сачини и потпише пречишћени текст докумената.

Измене оснивачког акта, након сваке такве измене, региструју се у складу са законом о регистрацији.

**Члан 22.**

Ова Одлука о оснивању ступа на снагу даном доношења и биће објављена у ''Службеном листу општине Чајетина''.

**СКУПШТИНА ОПШТИНЕ ЧАЈЕТИНА**

**Број: 02-08/2021- 01 од 18. фебруара 2021.године**

**ПРЕДСЕДНИК**

**СКУПШТИНЕ ОПШТИНЕ,**

*Арсен Ђурић*